<classify> MCHAKATO wa kusafi risha gesi asilia kutoka Tanzania mpaka nchi jirani za Kenya na Uganda, umeshika kasi baada ya serikali kuahidi kutoa Dola za Marekani milioni 100 kuchimba visima viwili vya nishati hiyo ili kupata akiba itakayouzwa katika nchi hizo.Visima hivyo vitakavyoanza kujengwa Juni mwakani, vitakuwa na uwezo wa kuzalisha gesi asilia yenye futi za ujazo milioni 100 kwa siku na kusambazwa katika viwanda vya mbolea, kutengeneza kemikali na kuzalisha umeme. Mkurugenzi wa Shirika la Maendeleo ya Petroli Tanzania TPDC, Dk James Mataragio, alisema hayo wakati akielezea maombi ya nchi za Kenya, Uganda na nyinginezo za jirani, kutaka kuuziwa gesi asilia kutoka Tanzania.Alisema baada ya kupata maombi hayo, shirika hilo lipo katika maandalizi ya kuzungumza na nchi hizo juu ya suala hilo na kuanza mchakato wa kuwa na gesi ya kutosha, kwa ajili ya kuuza katika nchi nyingine.Katika kupata gesi ya kutosha, Serikali ya Awamu ya Tano ya Rais Dk John Magufuli imeaidi kutupatia fedha nyingi kiasi cha Dola za Marekani milioni 100 ili kuchimba visima viwili, alisema.Dk Mataragio alisema visima hivyo vitachimbwa maeneo ya Mnazi Bay Kaskazini, yanayomilikiwa na TPDC na Juni mwakani wataanza rasmi uchimbaji.Visima hivyo vitakuwa na uwezo wa kuzalisha gesi futi za ujazo milioni 100 kwa siku na kuwezesha kusambaza katika viwanda vya mbolea, kutenegeneza kemikali na kuzalisha umeme. Baada ya matumizi ya nchi kutosheleza, ziada itauzwa katika nchi za Kenya, Uganda na nyingine za jirani, alisema.Mkurugenzi huyo wa TPDC, alisema tangu kuanza uchimbaji wa gesi asilia nchini katika maeneo mbalimbali ikiwamo Songosongo, miradi hiyo ilikuwa chini ya kampuni za nje.Lakini, kuanzia mwaka 2016 baada ya Rais Magufuli kuingia madarakani, miradi iliwekwa chini ya shirika hilo na kuanza uzalishaji wa kibiashara. Alisema kupitia Sheria ya Mafuta na Gesi, TPDC ilipewa mamlaka ya kufanya biashara na kuanzia wakati huo wamefanya biashara ya gesi na mafuta pamoja na kufanya utafiti. Alisema shirika hilo kwa sasa, limejikita katika usambazaji wa gesi asilia viwandani, majumbani na kwenye magari na kufanya utafiti. Mwaka jana TPDC ilianza mchakato wa ujenzi wa bomba la gesi kutoka Dar es Salaam kwenda Uganda.Aliyekuwa Mkurugenzi Mtendaji wa TPDC, Kapullya Musomba, alieleza kuwa shirika hilo lilitangaza zabuni ya kumpata mshauri mwelekezi, hatua ambayo ni sehemu ya mikakati ya Tanzania kuhakikisha inafanya biashara ya gesi katika nchi zote za Jumuiya ya Afrika Mashariki EAC ikianza na Uganda. Alisema serikali imetenga fedha kupitia shirika hilo mwaka huu wa fedha kwa ajili ya kazi hiyo. Kwamba mshauri mwelekezi ana kazi ya kufanya utafiti katika njia ya bomba hilo, kuangalia mahitaji ya gesi, wateja na masoko.Alisema mshauri huyo, pia anatakiwa kupendekeza na kutoa ushauri kuhusu fidia katika maeneo litakakopita bomba hilo kutoka Dar es Salaam mpaka Tanga kupitia Bagamoyo au Chalinze na masuala mengine yatakayowezesha ujenzi wa bomba hilo la gesi.Waziri wa Nishati wa Uganda, Irene Muloni, alithibitisha kuwapo kwa ushirikiano huo na kueleza kuwa nchi hiyo inahitaji gesi asilia, ambayo itatumika katika viwanda vyake vya uzalishaji bidhaa za chuma.Aliiambia Kamati ya Bunge ya Rasilimali za Asili ya Bunge la Uganda kuwa mazungumzo na Tanzania, yanaendelea vizuri ili nchi hiyo ianze kutumia gesi asilia kutoka Tanzania.  <topic>: KITAIFA 